FI Euroopan unionin virallinen lehti C 131/1

KOMISSION LAUSUNTO,

annettu 27 päivänä toukokuuta 2008,

Euroopan parlamentin ja neuvoston direktiivin 98/37/EY 7 artiklan soveltamisesta Suomen viranomaisten toteuttamaan HARVERI-merkkistä pienharvesteria koskevaan kieltotoimenpiteeseen MD-2007-144

(ETA:n kannalta merkityksellinen teksti)

(2008/C 131/01)

1. Suomen viranomaisten ilmoitus

Koneita koskevan jäsenvaltioiden lainsäädännön lähentämisestä annetun direktiivin 98/37/EY 2 artiklan 1 kohdassa säädetään, että jäsenvaltioiden on toteutettava kaikki tarvittavat toimenpiteet sen varmistamiseksi, että direktiivin soveltamisalaan kuuluvat koneet voidaan saattaa markkinoille ja ottaa käyttöön ainoastaan, jos ne eivät vaaranna ihmisten, ja joissain tapauksissa kotieläinten, terveyttä ja turvallisuutta eivätkä omaisuutta silloin, kun ne asennetaan ja huolletaan asianmukaisesti ja kun niitä käytetään niille suunniteltuun tarkoitukseen.

Direktiivin 7 artiklan 1 kohdassa säädetään, että jos jäsenvaltio toteaa, että koneet, joissa on CE-merkintä ja joita käytetään suunnitellun tarkoituksen mukaisesti, ovat omiaan vaarantamaan ihmisten ja joissain tapauksissa kotieläinten tai omaisuuden turvallisuuden, sen on toteutettava tarvittavat toimenpiteet koneiden poistamiseksi markkinoilta, niiden markkinoille saattamisen, käyttöön ottamisen tai käytön kieltämiseksi taikka niiden vapaan liikkuvuuden rajoittamiseksi. Jäsenvaltion on ilmoitettava komissiolle viipymättä tällaisista toimenpiteistä ja perusteltava päätöksensä.

Suomen viranomaiset ilmoittivat 5. marraskuuta 2007 Euroopan komissiolle kieltotoimenpiteestä, jolla kielletään HARVERI-merkkisen pienharvesterin saattaminen markkinoille. Konetta valmistaa Oy RCM Harvester Ltd., Aakkulantie 46, FI-36220 Kangasala.

Direktiivin 7 artiklan 2 kohdassa säädetään, että komissio ilmoittaa asianomaisia osapuolia kuultuaan, katsooko se toimenpiteen olevan perusteltu. Jos toimenpide todetaan perustelluksi, komissio ilmoittaa asiasta jäsenvaltioille, jotta ne voivat ryhtyä kyseisen koneen suhteen asianmukaisiin toimiin niille 2 artiklan 1 kohdan mukaan kuuluvien velvollisuuksien mukaisesti.

2. Suomen viranomaisten esittämät perustelut

Suomen viranomaisten toimenpiteen kohteena oleva HARVERI-pienharvesteri on harvennukseen tarkoitettu metsäkone. Kone liikkuu itse maastossa, ja sen rungon etupäähän on asennettu sahan käsittävä harvesteripää. Kone kaataa puut, karsii oksat, katkoo rungot, kerää tukit koneen päällä olevaan kuormatilaan, kuljettaa tukit ja kippaa ne maahan kuormatilaa kallistamalla. Kaikkia koneen toimintoja ohjaa jalan kulkeva metsuri radio-ohjauksella.

Suomen viranomaiset perustelivat kieltotoimenpidettä sillä, että kone ei ole seuraavien direktiivin 98/37/EY liitteessä I vahvistettujen olennaisten terveys- ja turvallisuusvaatimusten mukainen:

1.1.2 Turvallistamisen periaatteet

Valmistaja ei ole osoittanut, että se on noudattanut koneen suunnittelussa ja rakentamisessa turvallistamisen periaatteita annetussa järjestyksessä.

1.3.1 Vakavuus

Valmistaja ei ole riittävällä tavalla varmistanut, että käytettäessä konetta epätasaisella ja kaltevalla alustalla koneen käyttäjä ei altistu vaaralle jäädä koneen alle sen mahdollisesti kaatuessa.

1.3.2 ja 3.4.2 Rikkoutumisvaara käytön aikana ja 1.3.3 Putoavista ja sinkoutuvista esineistä aiheutuvat vaarat

Valmistaja ei ole ryhtynyt riittäviin rakenteellisiin toimenpiteisiin varmistaakseen, että kaatuvat puut tai sinkoavat esineet, kuten ketjusahan sirpaleet, eivät vaaranna käyttäjän turvallisuutta, jos kone rikkoutuu käytön aikana.

3.2.1 Ohjaustila

Valmistajan toimenpiteet eivät ole riittävät sen varmistamiseksi, että konetta ei käytetä paremman näkyvyyden saavuttamiseksi muualla kuin valmistajan tarkoittamalla turvallisella käyttöalueella.

3. Valmistajan huomautukset

Komissio pyysi kirjeitse 26. marraskuuta 2007 valmistajaa ilmoittamaan omat huomautuksensa Suomen viranomaisten toteuttamasta toimenpiteestä.

Valmistaja vastasi 14. joulukuuta 2007 päivätyllä kirjeellä, jonka liitteenä oli valitus Suomen valtion korkeimpaan hallinto-oikeuteen ja kopiot kahdesta valitusta tukevasta lausunnosta. Valmistajan edustajat ja komission yksiköt pitivät kokouksen 29. tammikuuta 2008.

Valmistaja totesi, että koneen suunnittelussa ja rakentamisessa on asianmukaisesti noudatettu direktiivin liitteessä I olevassa 1.1.2 kohdassa vahvistettuja turvallistamisen periaatteita.

Koneen vakavuudesta valmistaja totesi, että kone on varustettu vakaimella, jonka ansiosta runko pysyy vakaassa asennossa epätasaisessa maastossa, ja että koneen liikkumisnopeus on rakenteellisesti enintään 3,7 km/h.

Valmistaja huomautti, että putoavista ja sinkoutuvista esineistä aiheutuva vaara ja rikkoutumisestaa käytön aikana aiheutuva vaara on ehkäisty sillä, että ketjusaha on koteloitu. HARVERI-pienharvesteriin asennettu saha ja sen kotelo ovat samanlaisia kuin monissa muissa harvesterityypeissä, ja käytännön kokemus on osoittanut niiden olevan turvallisia ja luotettavia.

Ohjaustilasta valmistaja totesi, että koneen ohjeissa on tarkat ohjeet sen turvallisesta käytöstä ja vaaditusta käyttökoulutuksesta.

Valmistaja ilmoitti komissiolle, että kehitteillä on uusi harvesterimalli, johon on asennettu laite, joka estää koneen käytön, jos kauko-ohjain tuodaan liian lähelle konetta. Valmistaja totesi, että tämä ei ollut teknisesti vielä mahdollista silloin, kun HARVERI-pienharvesteri ensimmäisen kerran suunniteltiin ja saatettiin markkinoille.

4. Komission huomautukset

Komissio esittää seuraavat huomautukset Suomen viranomaisten mainitsemista vaatimustenvastaisuuksista:

1.1.2 Turvallistamisen periaatteet

Direktiivin 98/37/EY liitteessä I olevan 1.1.2 kohdan a alakohdassa todetaan, että toteutettavien toimenpiteiden tavoitteena on oltava jokaisen tapaturmavaaran poistaminen koneen koko ennakoitavana käyttöaikana, myös niissä tapauksissa, joissa tapaturmavaara liittyy ennakoitaviin normaalista poikkeaviin tilanteisiin. Saman kohdan b alakohdassa todetaan, että vaarojen poistaminen ja suojatoimenpiteisiin ryhtyminen ovat tärkeämpiä kuin ilmoittaminen koneen vastaanottajalle niistä vaaroista, jotka jäävät jäljelle käytetyistä suojatoimenpiteistä huolimatta, ja erikoiskoulutuksen tarpeesta. Saman kohdan c alakohdassa edellytetään, että konetta suunnitellessaan ja rakentaessaan sekä sen käyttöohjeita laatiessaan valmistajan on otettava huomioon koneen tavanmukaisen käytön lisäksi myös muu käyttö, jota perustellusti voidaan odottaa. Kone on suunniteltava siten, että sitä ei voida käyttää normaalista poikkeavalla tavalla, josta voi aiheutua vaaraa.

Komissio katsoo, että näiden vaatimusten täyttymistä on tarkasteltava jäljempänä mainittujen olennaisten terveys- ja turvallisuusvaatimusten noudattamiseksi toteutettujen toimenpiteiden valossa.

1.3.1 Vakavuus

Liitteessä I olevassa 1.3.1 osassa edellytetään, että kone sekä sen osat ja varusteet on suunniteltava ja rakennettava siten, että niillä on ennakoitavissa käyttöoloissa (ottaen tarvittaessa huomioon ilmasto-olosuhteet) riittävä vakavuus mahdollisen kaatumisen, putoamisen tai odottamattoman liikkeen varalta.

Komissio toteaa, että HARVERI-pienharvesterin runko ja jousitus on suunniteltu siten, että kone pysyy vakaana epätasaisessa maastossa kulkemisen ja työskentelyn aikana. Komissio katsoo, että Suomen viranomaiset eivät ole osoittaneet, että HARVERI-pienharvesteri ei noudattaisi tätä vaatimusta. Valmistajan toteuttamista varotoimista huolimatta on kuitenkin edelleen vaara, että kone kaatuu jyrkässä rinteessä.

1.3.2 ja 3.4.2 Rikkoutumisvaara käytön aikana

Rikkoutumisvaaraa käytön aikana koskevassa liitteessä I olevassa 1.3.2 kohdassa edellytetään, että koneen eri osien ja niiden välisten liitosten on kestettävä ne kuormitukset, jotka niihin kohdistuvat käytettäessä niitä valmistajan ennakoimalla tavalla. Jos murtumis- tai hajoamisvaara jää jäljelle toteutetuista toimenpiteistä huolimatta, liikkuvat osat on asennettava ja sijoitettava siten, että niiden murtuessa sirpaleiden sinkoutuminen koneesta on estetty. Liikkuvien koneiden rikkoutumisvaaraa käytön aikana koskevassa liitteen I kohdassa 3.4.2 edellytetään, että koneen suurella nopeudella pyörivät osat, jotka voivat varotoimista huolimatta rikkoontua tai hajota, on kiinnitettävä ja suojattava siten, että niiden rikkoontuessa osien sinkoutuminen estetään tai ainakin estetään niiden suuntautuminen ohjaus- ja/tai työskentelypaikoille.

Komissio toteaa, että ketjusahan rikkoutumisesta käytön aikana aiheutuvien vaarojen ehkäisemiseksi HARVERI-pienharvesterin ketjusaha on koteloitu koneen toiminnan kannalta asianmukaisesti. Komissio katsoo sen vuoksi, että Suomen viranomaiset eivät ole osoittaneet koneen sääntöjenvastaisuutta näiden vaatimuksiin nähden. Valmistajan toteuttamista varotoimista huolimatta rikkoutumisvaara käytön aikana on kuitenkin edelleen olemassa.

1.3.3 Putoavista ja sinkoutuvista esineistä aiheutuvat vaarat ja 3.2.1 Ohjaustila

Liitteessä I olevassa 1.3.3 kohdassa edellytetään, että putoavista tai sinkoutuvista esineistä (esimerkiksi työkappaleet, työkalut, lastut, sirpaleet, jätteet) aiheutuvan vaaran estämiseksi on ryhdyttävä toimenpiteisiin. Liitteessä I olevassa 3.2.1 kohdassa edellytetään muun muassa, että ohjaustilasta on oltava sellainen näkyvyys, että kuljettaja voi käyttää liikkuvaa konetta ja sen työkaluja niille tarkoitetuissa käyttöolosuhteissa täysin turvallisesti vaarantamatta itseään tai alttiina olevia henkilöitä.

Komissio toteaa, että HARVERI-pienharvesterin käytön aikana on edelleen vaara, että ketjusahan rikkoutuessa siitä sinkoilee sirpaleita, koska sahaa ei voida kokonaan koteloida. Valmistajan käyttöohjeissa mainitaan, että ketjusahan pyörimisnopeus on 35 m/s kaatosahauksen aikana ja suurempi, jos saha ei ole pureutunut puuhun, ja että irronneen ketjunsirpaleen liikenopeus on yhtä suurin kuin pistoolinluodin. Ohjeissa todetaan, että 60° sahan keskilinjan kummallakin puolella sijaitsevalla käyttöalueella on vakava loukkaantumis-tai hengenvaara.

Komissio katsoo, että on olemassa myös putoavien esineiden vaara. Valmistajan ohjeissa todetaan, että kaatosahauksen aikana on olemassa vaara, että puu kaatuu väärään suuntaan painonsa, sahauskulman, tuulen, lumen, muiden puiden, koneen osan rikkoutumisen tai käyttäjän virheen takia. Komissio katsoo, että käyttäjään voi myös osua putoava tukki varsinkin silloin, kun tukkeja kipataan maahan kallistamalla koneen päällä olevaa kuormatilaa.

Lisäksi komissio katsoo, että käyttäjä altistuu vaaralle jäädä koneen alle, jos kone kaatuu jyrkässä rinteessä.

Valmistajan käyttöohjeissa todetaan, että käyttäessään kauko-ohjainta käyttäjän on seisottava turvallisella käyttöalueella. Se alkaa noin 2 metrin päässä koneen taka-osasta ja noin 4 metrin päässä koneen sivuilta. Lisäksi ohjeissa varoitetaan, että käyttäjä ei koskaan saa seistä työskentelyalueella harvesterin edessä eikä ketjusahan sahausalueella puita kaadettaessa tai tukkeja katkottaessa.

Komissio katsoo, että voidaan kohtuudella olettaa, että näistä ohjeista ja varoituksista huolimatta käyttäjä saattaa poistua turvalliselta käyttöalueelta ja seistä vaarallisessa paikassa nähdäkseen sahan paremmin kaatamisen ja katkomisen aikana tai koneen kulkureitin sen liikkumisen aikana. Komissio huomauttaa, että Suomen viranomaisten toimittamassa HARVERI-pienharvesterin mainoslehtisessä on koneesta kolme valokuvaa, joissa käyttäjä seisoo käytön aikana lähellä konetta, poissa ohjeissa mainitulta turvalliselta käyttöalueelta. Komissio katsoo, että HARVERI-pienharvesteria ei ole suunniteltu ja rakennettu tällaisen normaalista poikkeavan käytön estäsemiseksi, kuten liitteessä I olevan 1.1.2 kohdan c alakohdassa edellytetään, koska konetta voi ohjata kauko-ohjaimella mistä tahansa paikasta koneen ympärillä.

Komissio muistuttaa, että liitteen I johdantohuomautuksen 2 mukaisesti ja ottaen huomioon tekniikan taso, voi kuitenkin olla mahdollista, ettei direktiivissä säädettyjen olennaisten terveys- ja turvallisuusvaatimusten tavoitteita voida saavuttaa. Tällöin kone on suunniteltava ja rakennettava vastaamaan mahdollisimman paljon näitä tavoitteita.

Komissio huomauttaa, että metsäkoneisiin sovellettavassa yhdenmukaistetussa standardissa EN 14861:2004 edellytetään, että tällaiset koneet on varustettava ohjaamolla, suojarakenteella putoavien esineiden varalta, suojarakenteella kaatumisen varalta sekä rakenteella, joka suojaa käyttäjää kaatumisesta ja putoavista tai sinkoavista esineitä aiheutuvilta vaaroilta. Vaikka standardi hyväksyttiin ennen kuin HARVERI-pienharvesteri ensimmäisen kerran suunniteltiin ja saatettiin markkinoille, vaikka sen soveltaminen on vapaaehtoista ja vaikka se ei sisällä kauko-ohjattavia koneita koskevia eritelmiä, komissio katsoo, että standardi ilmentää sitä tekniikan tasoa, joka metsäkoneiden valmistajien on otettava huomioon ja että vaihtoehtoisten ratkaisujen olisi tarjottava liitteessä I vahvistettujen olennaisten terveys- ja turvallisuusvaatimusten noudattamiseksi vähintään sama suojelun taso kuin mikä asiaa koskevassa yhdenmukaistetussa standardissa on vahvistettu.

Edelleen komissio katsoo, että vaikka silloin, kun HARVERI-pienharvesteri suunniteltiin ja saatettiin markkinoille ensimmäisen kerran, ei ollut käytettävissä teknisiä keinoja estää kauko-ohjaimen käyttö vaarallisista paikoista, valmistajan on otettava tekniikan kehitys huomioon myöhemmin markkinoille saattamissaan koneissa, jotta saavutetaan olennaisissa terveys- ja turvallisuusvaatimuksissa mainitut tavoitteet.

5. Komission lausunto

Toimitetun aineiston ja kyseisten osapuolten tekemien huomautusten perusteella komissio katsoo, että Suomen viranomaiset ovat osoittaneet, että HARVERI-pienharvesteri ei täytä direktiivin 98/37/EY liitteessä I olevassa 1.3.3 ja 3.2.1 kohdassa mainittuja olennaisia terveys- ja turvallisuusvaatimuksia johdantohuomautuksen 2 ja olennaisen terveys- ja turvallisuusvaatimuksen 1.1.2 osalta ja että nämä vaatimustenvastaisuudet aiheuttavat vakavan loukkaantumis- tai hengenvaaran koneen käyttäjille.

Noudatettuaan vaadittua menettelyä komissio katsoo, että Suomen viranomaisten toteuttama toimenpide on perusteltu.